b'\n_START_ARTICLE_\nUstna\xc4\x8de\n_START_SECTION_\nOpis\n_START_PARAGRAPH_\nUstna\xc4\x8de so majhne ribe, ki le redko dose\xc5\xbeejo ve\xc4\x8d kot 20 cm v dol\xc5\xbeino, \xc4\x8deprav so nekatere vrste lahko veliko ve\xc4\x8dje. Napoleon lahko, na primer, dose\xc5\xbee do 2,5 metra. _NEWLINE_Vse vrste ustna\xc4\x8d so plenilke, ki se hranijo z drugimi ribjimi vrstami, pa tudi z raznimi nevreten\xc4\x8darji. Pogosto spremljajo ve\xc4\x8dje roparice in se hranijo z ostanki njihovega plena_NEWLINE_Zna\xc4\x8dilnost ustna\xc4\x8d so izbo\xc4\x8dena usta, v katerih so zobje, ki so pri nekaterih vrstah tako veliki, da \xc5\xa1trlijo izpod ustnic naprej. Ve\xc4\x8dina vrst ima ustnice izrazito debele in mesnate, po njih pa je dru\xc5\xbeina dobila tudi slovensko ime, podobna imena pa so tudi v drugih jezikih. Hrbtne plavuti imajo med 8 in 21 bodic in 6 do 21 mehkih \xc5\xbearkov. Hrbtna plavut potega obi\xc4\x8dajno vse do repne plavuti. Samci ve\xc4\x8dine vrst so izrazito svetlih in kri\xc4\x8de\xc4\x8dih barv, ki so med parjenjem \xc5\xa1e bolj izrazite ter zanimivih vzorcev. Samice so pogosto enoli\xc4\x8dnih barv in nimajo vzorcev. Mnoge vrste ustna\xc4\x8d so hermafroditi._NEWLINE_Nekatere vrste pletejo gnezda iz alg, kamor samice izle\xc5\xbeejo ikre, ki jih nato samci bojevito branijo\n_START_SECTION_\nRaz\xc5\xa1irjenost in uporabnost\n_START_PARAGRAPH_\nUstna\xc4\x8de so raz\xc5\xa1irjene po vseh morjih sveta, v dru\xc5\xbeini pa ni nobene sladkovodne vrste. Vse vrste \xc5\xbeivijo v obalnem pasu ali na koralnih grebenih. _NEWLINE_Zaradi dostopnosti so ponekod po svetu pomembne za pre\xc5\xbeivetje lokalnega prebivalstva, med evropskimi gurmani pa v splo\xc5\xa1nem niso priljubljene. Meso teh rib je belo in mehko ter pri kuhanju rado razpade. Zaradi tega jih najve\xc4\x8d pripravljajo v raznih juhah in pe\xc4\x8dene. Po kakovosti sodijo med tretjerazredne ribe.'